<classify> MWIGIZAJI maarufu nchini, Elizabeth Michael Lulu ameweka wazi hisia zake kutokana na yaliyomtokea hivi karibuni, ikiwa ni mara ya kwanza anaongea na Watanzania baada ya siku nne kupita tangu amalize kifungo chake rasmi.Lulu alihukumiwa kwenda jela Novemba, mwaka jana kutumikia kifungo cha miaka miwili kabla ya miezi michache hivi karibuni kubadilishiwa adhabu hiyo na kupewa kifungo cha nje.Msanii huyo alihukumiwa baada ya kukutwa na hatia ya kumuua bila kukusudia msanii mwenzake, Steven Kanumba mnamo April 7, mwaka 2012.Sasa kupitia ukurasa wake wa mtandao wa kijamii wa Instagram, Lulu amefunguka mengi na kuelezea jinsi gani anawashukuru Watanzania wote waliokuwa pamoja naye katika kipindi hicho kigumu akiamini maombi yao yamekuwa sehemu kubwa ya kumfikisha yeye alipo leo.Kwa dhati kabisa, nichukue nafasi hii kumshukuru kwa kila aliyeshiriki kuniombea katika kipindi kigumu sana kwangu, kwa familia yangu na watu wangu wa karibu. Mliougua, mliolia na kusali pamoja na mimi ni wengi mno... Ninaowajua na nisiowajua pia, sala ni nyingi mno na nyingine naamini imebaki akiba itakayoendelea kunilinda mimi na vizazi vyangu. Mungu aliyepokea sala zenu ndiye Mungu atakayewalipa, ilisema sehemu ya maandishi hayo.Baada ya shukrani hizo Lulu aliendelea: Kilikuwa kipindi chenye maumivu, matusi, dharau, hukumu za wanadamu, maneno ya kulaaniwa, majina yasiyofaa na mambo mengine mengi ya aina hiyo. Lakini namshukuru Mungu yote haya sikuyapokea kama yalivyokuja bali niliyapokea kama somoshule iliyojaa utukufu wake.Namshukuru Mungu kwa kila jaribu langu na hata pale nilipomkufuru au kulalamika kwa namna yoyote ile kwa yeye kuruhusu majaribu yaje kwangu, nitaendelea kutubu kila siku nitakayokuwa na pumzi, pengine bila yote hayo nisingekuwa hapa nilipo au hivi nilivyo. Yote aliyoruhusu yamenijenga zaidi ya kunibomoa.Yameniimarisha kiakili, kiroho na zaidi sana kiimani na yamenifanya kuwa nahekima ya kiungu. Mwisho, Lulu alieleza maneno ya faraja kuhusiana na alichopitia: Ilikuwa ni kikombe tu ambacho ni lazima nikinywe.Yalikuwa ni majira tu ambayo ni lazima niyapitie. Yalikuwa ni mapenzi ya Mungu na yametimizwa. Bado yeye ni baba yangu, Mungu wangu, msaada wangu na kimbilio langu. Ataendelea kuwa hivyo siku zote.  <topic>: KITAIFA 